|  |  |
| --- | --- |
|  |  |
| MINISTRI MÄÄRUS | |  |  | | --- | --- | | 21.08.2025 | nr 37 | |
| **Müokardiinfarktiregistri põhimäärus** |  |

Määrus kehtestatakse rahvatervishoiu seaduse § 27 lõike 6 alusel.

**1. peatükk**

**Üldsätted**

**§ 1. Registri asutamine, pidamise eesmärk ja nimetus**

(1) Müokardiinfarktiregistrit peetakse müokardiinfarkti haigestumuse ja müokardiinfarktihaigete elumuse analüüsimiseks, tervishoiuteenuse korraldamiseks, tervisepoliitika väljatöötamiseks, diagnostika ja ravi käsitluse hindamiseks ning statistika ja teadusliku uurimistöö, sealhulgas epidemioloogiliste uuringute tegemiseks.

(2) Müokardiinfarktiregister (edaspidi *register*) kuulub riigi infosüsteemi.

(3) Registri ingliskeelne nimetus on *Estonian Myocardial Infarction Register*.

**§ 2. Registri vastutav ja volitatud töötleja**

(1) Registri vastutav töötleja on Sotsiaalministeerium.

(2) Registri volitatud töötleja on sihtasutus Tartu Ülikooli Kliinikum.

**2. peatükk**

**Registri ülesehitus ja andmete tähendus**

**§ 3. Registri ülesehitus**

Register koosneb elektroonsest andmebaasist.

**§ 4. Registri andmete kaitse**

(1) Registri andmete kaitse tagatakse käideldavuse, tervikluse ja konfidentsiaalsuse parameetrite hindamise kaudu vastavalt riigi infosüsteemide turvameetmete erinõuetele.

(2) Registrisse kantud andmete käideldavuse (K), tervikluse (T) ja konfidentsiaalsuse (S) tagamiseks rakendatakse organisatsioonilisi, füüsilisi ja infotehnoloogilisi turvameetmeid.

(3) Registri turvaklass on K2T2S2.

(4) Registri turbeaste on keskmine (M).

**§ 5. Andmete õiguslik tähendus**

Registriandmetel on informatiivne tähendus.

**3. peatükk**

**Andmeandjad ja andmete esitamine, andmete koosseis ning andmete registrisse kandmine, muutmine ja logimine**

**§ 6. Andmete esitajad ja esitamise viis**

(1) Registrile esitab müokardiinfarktijuhte nii elupuhuselt kui ka pärast surma diagnoosiv ja müokardiinfarktihaiget raviv tervishoiuteenuse osutaja.

(2) Registrile esitatakse andmed iga müokardiinfarktijuhu kohta järgmiste rahvusvahelise haiguste ja tervisega seotud probleemide statistilise klassifikatsiooni kümnendas väljaandes (RHK 10) loetletud diagnooside järgi:

1) äge müokardiinfarkt (I21.0–I21.9);

2) korduv müokardiinfarkt (I22.0–I22.9).

(3) Registrile esitatakse andmed elektroonselt. Andmete elektroonsel esitamisel kasutatakse e-identimist.

**§ 7. Tervishoiuteenuse osutaja esitatavad andmed**

(1) Müokardiinfarktihaige üldandmed:

1) isikukood, selle puudumise korral sünniaeg;

2) sugu;

3) ees- ja perekonnanimi.

(2) Müokardiinfarktihaige varasemate südame-veresoonkonnahaiguse diagnooside ja protseduuride andmed:

1) müokardiinfarkti diagnoos ja diagnoosimise aasta;

2) stenokardia esinemine;

3) krooniline südamepuudulikkus;

4) ajuinfarkt;

5) perifeersete arterite haigused;

6) koronaarangioplastika;

7) aortokoronaarne šunteerimine.

(3) Müokardiinfarktihaige haigestumise riskitegurid:

1) pikkus (cm) ja kaal (kg);

2) tavategevus;

3) suitsetamine;

4) diabeedi diagnoos, sealhulgas käesoleval haiglaravil diagnoositud;

5) arteriaalne hüpertensioon;

6) perekonnaanamneesis varajane südame isheemiatõbi;

7) düslipideemia.

(4) Müokardiinfarktihaige andmed haiglasse saabumisel:

1) ataki algusaeg (kuupäev ja kellaaeg);

2) aeg esimeste sümptomite algusest kuni esimese meditsiinilise kontaktini (kuupäev ja kellaaeg);

3) ületoomine teisest tervishoiuasutusest või osakonnast;

4) haiglaravile ja osakonda saabumise kuupäev ja kellaaeg;

5) prevaleeruv sümptom;

6) pulsisagedus;

7) süstoolne vererõhk;

8) Killipi klass;

9) elektrokardiogrammi rütm, QRS kirjeldus ja ST segmendi muutused.

(5) Müokardiinfarktihaigele osutatud raviteenuse ja manustatud ravimite andmed haiglas oleku ajal:

1) antiagregandid;

2) antikoagulandid;

3) glükoproteiin IIb/IIIa inhibiitorid;

4) β-blokaatorid;

5) Ca-kanali blokaatorid;

6) diureetikumid;

7) mineralokortikoidi/aldosterooni retseptorite antagonistid;

8) inotroopsed ravimid;

9) südameglükosiidid;

10) antiarütmikumid;

11) nitraadid;

12) AKE-inhibiitorid;

13) angiotensiin II retseptori blokaatorid;

14) statiinid;

15) teised lipiidisisaldust muutvad ained;

16) diabeedi ravi;

17) trombolüütiline ravi ja selleks kasutatud ravim ning põhjus miks trombolüüsi ei tehtud;

18) teises tervishoiuasutuses trombolüüsi tegemine;

19) koronaarangiograafia tegemine, selle kuupäev ja kellaaeg;

20) koronaarangiograafia valem;

21) koronaarangioplastika tegemine, selle kuupäev ja kellaaeg;

22) TIMI vool;

23) stendi kasutamine;

24) punktsiooni koht (*arteria radialis*, *arteria femoralis*);

25) aortokoronaarne šunteerimine, selle kuupäev ja kellaaeg;

26) elektrokardiostimulatsiooni kasutamine;

27) teised invasiivravi protseduurid;

28) ehhokardiograafia tegemine;

29) väljutusfraktsiooni väärtus ehhokardiograafial;

30) laboriuuringud (kolesterool, triglütseriidid, eGFR, vms) ja nende tulemused.

(6) Müokardiinfarktihaigel tekkinud tüsistused haiglas oleku ajal:

1) äkksurm;

2) kardiogeenne šokk ja/või kopsuturse;

3) uus südamelihase infarkt;

4) ajuinfarkt;

5) stenokardia kordumine ravi foonil;

6) verejooks;

7) mehaanilised komplikatsioonid.

(7) Müokardiinfarkti diagnoosi andmed:

1) muutused biokeemilistes markerites;

2) NSTEMI/STEMI diagnoos haiglast lahkumisel;

3) võimalik periprotseduraalne/perioperatiivne atakk;

4) põhihaiguse diagnoos vastavast tervishoiuteenuse dokumendist (RHK 10 diagnoos I21 või I22);

5) infarktitüüp (I–V);

6) teised kliinilised diagnoosid.

(8) Müokardiinfarktihaigele antud ravisoovituse andmed haiglast lahkumisel:

1) aspiriin;

2) antiagregandid;

3) antikoagulandid;

4) diureetikumid;

5) mineralokortikoidi/aldosterooni retseptorite antagonistid;

6) β-blokaatorid;

7) AKE-inhibiitorid;

8) angiotensiin II retseptori blokaatorid;

9) Ca-kanali blokaatorid;

10) nitraadid;

11) statiinid;

12) diabeedi ravi.

(9) Haiglast lahkumise ja surma andmed:

1) haiglast lahkumise kuupäev, kellaaeg ja koht (koju, üleviimine teise tervishoiuasutusse vms);

2) surmakuupäev, kellaaeg ja surma põhjus;

3) lahangu tegemine;

4) lahanguleid;

5) lahanguleiu kokkuvõte.

(10) Tervishoiuteenuse osutaja ja andmete esitamise andmed:

1) tervishoiuteenuse osutaja asutuse nimi;

2) andmete esitaja isikukood, ees- ja perekonnanimi, ametikoht, struktuuriüksus, telefon ja e-post;

3) müokardiinfarktihaige ravi eest vastutava tervishoiutöötaja ees- ja perekonnanimi, ametikoht, struktuuriüksus, eriala ja eriala kood ning tervishoiutöötaja registreerimiskood;

4) andmete esitamise kuupäev.

(11) Registrisse kantakse andmeid Eestis alaliselt viibivate isikute kohta.

**§ 8. Andmevahetus andmekogudega ja andmete edastamise viis**

(1) Rahvastikuregister edastab registrile järgmised andmed:

1) isikukood, selle puudumise korral sünniaeg;

2) sugu;

3) ees- ja perekonnanimi;

4) müokardiinfarktihaige elukoha andmed (maakond, lisavalikuna Tallinn/Tartu);

5) isiku Eestisse saabumise ja Eestist lahkumise aeg.

(2) Surma põhjuste register edastab registrile järgmised andmed:

1) surmakuupäev;

2) surma põhjus, sealhulgas vahetu, varasem, alg- ja välispõhjus;

3) suremispaik.

(3) Tervisekassa andmekogu edastab registrile raviarvetel olevad rahvusvahelise haiguste ja tervisega seotud probleemide statistilise klassifikatsiooni kümnendas väljaandes (RHK 10) loetletud diagnoosid.

(4) Retseptikeskus edastab registrile järgmised andmed:

1) andmed müokardiinfarktihaige prognoosi mõjutavate ravimite väljakirjutamise ja annuste kohta (ATC kood) – diabeedi raviks kasutatavad ained (A10), tromboosivastased ained (B01), diureetikumid (C03), beetablokaatorid (C07), reniin-angiotensiinsüsteemi toimivad ained (C09) ja lipiidisisaldust muutvad ained (C10);

2) diagnoos retseptil (RHK 10) ja retsepti väljakirjutamise kuupäev;

3) väljakirjutatud ravimite väljaostmise fakt ja kuupäev.

(5) Andmevahetus andmeandjatega toimub riigi infosüsteemide andmevahetuskihi kaudu või muul kokkulepitud elektroonset teabevahetust võimaldaval viisil.

**§ 9. Andmete õigsuse tagamine, nende registrisse kandmine ja muutmine**

(1) Volitatud töötleja sõlmib tervishoiuteenuse osutajaga kokkuleppe, milles määratakse vastutav isik, kes andmeid registrisse kannab.

(2) Andmed esitatakse registrile müokardiinfarktihaige haiglaravilt lahkumise või surmale järgneva kuu 14. kuupäevaks.

(3) Andmete õigsuse ja õigeaegse esitamise eest vastutab andmete esitaja.

(4) Registrisse andmete esitamata jätmise või vea ilmnemise korral parandab andmete esitaja andmed registris esimesel võimalusel.

(5) Registrisse kantud andmete õigsuse kontrollimiseks ja andmete tervikluse tagamiseks on registri volitatud töötlejal õigus teha andmete esitajale täpsustavaid päringuid.

**§ 10. Andmete logimine**

Volitatud töötleja tagab infotehnoloogiliste vahenditega logid kande vaatamise, lisamise, muutmise ja kustutamise kohta ning tervishoiuteenuse osutaja poolt andmetes tehtud paranduste kohta, võimaldades tuvastada töötlemistoimingu teinud isiku ja töötlemise aja.

**4. peatükk**

**Juurdepääs andmetele, andmete väljastamine ja säilitamine**

**§ 11. Juurdepääs andmetele ja andmete väljastamine**

(1) Juurdepääs registri andmetele ja andmete väljastamine võimaldatakse kooskõlas isikuandmete kaitset reguleerivate õigusaktidega, arvestades rahvatervishoiu seaduses sätestatud erisusi.

(2) Registrist väljastatavate andmete õigsuse eest vastutab volitatud töötleja.

(3) Volitatud töötleja väljastab üks kord kalendriaastas oktoobrikuus Tervise Arengu Instituudile pseudonüümitud andmed tervisestatistika tegemiseks.

(4) Volitatud töötleja avaldab avalikkusele asutuse veebilehel registri andmete põhjal koostatud statistilised andmed isikustamata kujul.

(5) Tervishoiuteenuse osutajale võimaldatakse juurdepääs tema esitatud andmete statistilistele aruannetele isikustamata kujul.

(6) Volitatud töötleja peab arvestust selle üle, kellele, mis eesmärgil, millal, millisel viisil ja milliseid andmeid on registrist väljastatud või muul moel töödeldud.

**§ 12. Andmete säilitamine**

(1) Registri andmeid säilitatakse registris tähtajatult alates andmete registrisse kandmisest.

(2) Registri logi säilitatakse viis aastat andmete tekkimisest.

**5. peatükk**

**Registri järelevalve, rahastamine ja lõpetamine**

**§ 13. Registri järelevalve**

Järelevalvet registri pidamise üle tehakse õigusaktides sätestatud korras.

**§ 14. Registri rahastamine**

Registri pidamist ning hooldus- ja arendustöid rahastatakse riigieelarvest selleks vastutavale töötlejale eraldatud vahenditest.

**§ 15. Registri lõpetamine**

(1) Registri lõpetamise otsustab valdkonna eest vastutav minister.

(2) Registri andmete üleandmisel tuleb eraldi otsusega määrata andmete üleandmise või hävitamise kord ja tegevuse tähtaeg.

(3) Register lõpetatakse avaliku teabe seaduses sätestatud tingimustel ja korras.

**6. peatükk**

**Rakendussätted**

**§ 16. Üleminekusäte**

(1) Enne määruse jõustumist registrisse kogutud andmeid säilitatakse tähtajatult.

(2) Registris töödeldakse enne määruse jõustumist kogutud andmeid Q-saki olemasolu, stresstesti tegemise ja tulemuste, ravimiuuringus osalemise, kontratseptiivide/hormoonasendusravi ning sulguri kasutamise ja paigaldamise kuupäeva kohta.

**§ 17. Määruse jõustumine**

Määrus jõustub 1. septembril 2025. a.

(allkirjastatud digitaalselt)

Karmen Joller

sotsiaalminister

(allkirjastatud digitaalselt)

Maarjo Mändmaa

kantsler